Viktor Orbán a primit o invitație de la Volodimir Zelenski
- Iuliu Vlădescu
- 10 mai 2024, 15:05
Prim-ministrul ungar Viktor Orbán și președintele ucrainean Volodimir Zelenski au avut miercuri o convorbire telefonică.
Ce au vorbit Orbán și Zelenski
Purtătorul de cuvânt al lui Viktor Orbán a împărtășit câteva fraze pe această temă, iar Volodimir Zelenski a publicat o postare pe rețeaua de socializare X, în care se arată că președintele ucrainean a avut o conversație lungă și concentrată cu premierul ungar.
După cum a scris portalul ungar hvg.hu, președintele ucrainean subliniază în postarea sa că poziția ungară este importantă pentru țara sa în ceea ce privește pacea și securitatea regională comună.
Orbán, invitat în Ucraina
De asemenea, președintele ucrainean i-a precizat lui Viktor Orbán că Ucraina acordă importanță relațiilor de bună vecinătate cu Ungaria și creșterii cooperării comerciale, energetice și logistice.
Cu acest prilej a fost abordat şi subiectul privind aderarea Ucrainei la UE, despre care președintele ucrainean consideră că ar fi în interesul ambelor țări.
În timpul convorbirii, liderii celor două țări au convenit asupra pașilor următori „pentru a rezolva toate problemele bilaterale în termeni reciproc avantajoși”.
De asemenea, a fost dezvăluit faptul că în ultimele 24 de ore Zelenski a purtat discuții cu șefii de stat și de guvern din mai multe țări cu privire la participarea acestora la Summitul Global pentru Pace din Ucraina și, după cum se arată în postare, l-a invitat și pe Viktor Orbán la acesta.
Summit de pace în Elveția
Conform planurilor, summit-ul pentru pace este planificat să aibă loc în zilele de 15 şi 16 iunie, în Elveția, la care vor participa până la 100 de lideri din toate țările.
Conferința pentru pace ar urma să se bazeze pe planul de pace în zece puncte înaintat de Kiev. Ideea ucrainenilor este ca Rusia să nu fie invitată, dar China să aibă un rol în elaborarea planului de pace. Din postare nu a reieșit dacă premierul ungar a acceptat invitația președintelui ucrainean, potrivit Infostart.
(Traducere: Blanka Vizi, RADOR RADIO ROMÂNIA)